La mare distanță de alte teme, audierea la DNA a fostului șef SRI, Florian Coldea, a ocupat joi seara locul 1 pe tv. Majoritatea televiziunilor de știri au stat în regim de ”Breaking News” până aproape sau chiar după miezul nopții.
O analiză din prime-time a celor de la Informat.ro arată că, seara trecută, la posturile TV de știri din România a dominat subiectul privind audierea la DNA a generalilor Coldea și Dumbravă. Au mai atras atenția și dezbaterile legate de alegerile pentru Primăria Municipiului București.
Pe lângă cele două mari subiecte, în audio-vizual și-au mai făcut prezența și alte teme. Putem include aici protestele privind majorarea salariilor în sistemul bugetar și declarațiile premierului Marcel Ciolacu.
Au mai fost discuții despre războiul din Ucraina, dar și dezbateri legate de candidatura pentru șefia Comisiei Europene. S-a vorbit despre posibilitatea ca președintele Klaus Iohannis, candidat și la NATO, să intre în cursa pentru poziția de la Bruxelles.
Într-un top 5 al subiectelor dezbătut avem pe locul 1 audierea la DNA a generalilor Coldea și Dumbravă, urmată de alegerile pentru Primăria Municipiului București (PMB). Podiumul este prins de protestele pentru majorarea salariilor în sistemul bugetar. Războiul din Ucraina este pe 4, iar pe 5 e dezbaterea pentru șefia Comisiei Europene.
Numele și entitățile cel mai des menționate pe TV, seara trecută, au fost: Coldea și Dumbravă / SRI, DNA, Marcel Ciolacu, Nicușor Dan, Cristian Popescu Piedone și Klaus Iohannis.
După ce a analizat teme variate la începutul serii, precum alegerile pentru Primăria Capitalei (Piedone fiind invitat în studio) sau șansele lui Iohannis la șefia Comisia Europene, Antena 3 s-a axat în partea a doua a serii și spre miezul nopții pe subiectul ”Coldea la DNA”.
Și la România TV, discuțiile s-au centrat pe audierea la DNA a generalilor Coldea și Dumbravă. S-a mai discutat despre campania electorală, protestele pentru majorarea salariilor în sistemul bugetar, eliminarea pașapoartelor pentru Turcia și situația candidaturii lui Iulian Dumitrescu la CJ Prahova.
La Digi 24, moderatorii au început seara cu subiectul zilei – Coldea la DNA – apoi au trecut și la alte teme. Putem enumera aici războiul din Ucraina sau reacțiile Rusiei la declarațiile premierului Marcel Ciolacu.
În ceea ce privește postul B1 TV, emisiunile de aici au abordat alegerile pentru Primăria Municipiului București, fiind prezentate unele sondaje. Nu a lipsit nici audierea la DNA a generalilor Coldea și Dumbravă.
Aproape un singur subiect a dominat emisiunile de seară de la Realitatea Plus: cel al audierii la DNA a generalilor Coldea și Dumbravă. Talk-Show-urile postului au scos în evidență impactul pe care Realitatea Plus l-a avut prin prezentarea și investigarea acestor subiecte.